hotchpotch/miracl-hf-unified huggingface dataset:
Pietarin valtionyliopisto
Pietarin valtionyliopisto () on venäläinen julkinen yliopisto Pietarissa ja yksi Venäjän vanhimmista yliopistoista. Yliopiston kampuksista toinen on kaupungin keskustassa Vasilinsaarella ja toinen keskustan ulkopuolella Pietarhovissa.
Yliopistossa on 20 tiedekuntaa ja niissä 32 000 opiskelijaa joista 4 000 jatko-opiskelijoita. Opetushenkilökuntaa on 6 000 henkeä, heistä tuhat on professoreita.
Pietarin valtionyliopisto arvioidaan yleisesti Venäjän toiseksi parhaaksi yliopistoksi Moskovan valtionyliopiston jälkeen niin kansallisissa kuin kansainvälisissä yliopistorankingeissa. Shanghain yliopistovertailussa vuonna 2016 Pietarin valtionyliopiston sijaluku oli välillä 301–400 maailman 500 huippuyliopiston listalla.
Pietari Suuri perusti vuonna 1724 Pietarin akatemian, josta kehittyi Venäjän tiedeakatemia. Pietarin yliopisto katsoo olevansa Pietarin akatemian perinteen jatkaja ja siten maan vanhin yliopisto. Opetus ei kuitenkaan ole ollut yhtäjaksoista. Vuonna 1803 akatemia määritteli, ettei sen tehtäviin kuulunut koulutus vaan ainoastaan tutkimus. Pietarin kaupungissa ei siten kuuteentoista vuoteen saanut korkeakouluopetusta, mutta opettajaseminaari toimi edelleen. Vuonna 1819 keisari Aleksanteri I järjesti opettajaseminaarin ympärille kolmitiedekuntaisen yliopiston, johon kuului oikeustieteellinen tiedekunta, matematiikan ja fysiikan tiedekunta sekä historian ja kielitieteen tiedekunta.
Euroopan hullun vuoden 1848 jälkeen Venäjän senaatti päätti, että kansanvalistusministerin tulee nimittää yliopiston rehtori. Vuonna 1887 joukko opiskelijoita pidätettiin Aleksanteri III:n murhayrityksestä. Vuonna 1924 yliopisto nimettiin uudelleen Leningradin valtionyliopistoksi, ja toisen kerran vuonna 1948 Andrei Ždanovin mukaan sen nimitti Neuvostoliiton ministerineuvosto. 1991 yliopisto nimitettiin jälleen Pietarin valtionyliopistoksi.
Luonnontieteet:
Ihmistieteet:
Kahdeksan Pietarin yliopistosta valmistunutta tiedemiestä on saanut Nobelin palkinnon, vaikka kukaan heistä ei tehnyt palkintoon johtanutta tutkimusta tässä yliopistossa eikä työskennellyt siellä palkinnon saadessaan: Ivan Pavlov (lääketiede 1904), Ilja Metšnikov (lääketiede 1908), Nikolai Semjonov (kemia 1956), Lev Landau (fysiikka 1962), Aleksandr Prohorov (fysiikka 1964), Wassily Leontief (taloustiede 1973), Leonid Kantorovitš (taloustiede 1975) ja Joseph Brodsky (kirjallisuus 1987).
Jon Snersrud
Jon Anddersen Snersrud (1. lokakuuta 1902 – 10. elokuuta 1986) oli norjalainen yhdistetyn hiihtäjä ja olympiamitalisti. Hän voitti pronssia Sankt Moritzin olympialaisista 1928, kun Norja otti kolmoisvoiton. Snersrudin pisteet 18 kilometrin hiihdon ja mäkihypyn jälkeen olivat 15,021.
Lars Olsson
Lars Olsson (s. 13. lokakuuta 1932 Bograngen, Torsbyn kunta) on ruotsalainen entinen hiihtäjä, joka kilpaili 1950-luvun lopulla ja 1960-luvun alkupuolella.
Lars Olsson tai paremmin tunnettu lempinimellä ”Finnskoga-Lasse” kotiseutunsa mukaan oli ennen kaikkea lyhyempien matkojen eli 15 kilometrin kilpahiihtäjä. Hän oli mukana Ruotsin olympiajoukkueessa Squaw Valleyssä 1960. Hän ei päässyt 15 kilometrille, joka aiheutti siihen aikaan keskustelua ruotsalaislehdistössä. Hänet valittiin sitten 4 × 10 kilometrin viestin avausosuudelle, jolla hän toi Ruotsin joukkueen ykkösenä vaihtoon. Ruotsin joukkue jäi kuitenkin mitalisijojen ulkopuolelle neljänneksi tässä viestissä. Seuraavissa hiihdon arvokisoissa eli Zakopanen vuoden 1962 MM-hiihdoissa tuli sitten menestystä, kun Ruotsin joukkue otti kultaa. Finnskoga-Lasse hiihti siinä myös avausosuuden. Hän hiihti myös 15 kilometriä ja sijoittui siinä kahdeksanneksi. Vuoden 1964 Innsbruckin talviolympialaisissa Seefeldin laduilla hän oli 15 kilometrillä 16:s eikä päässyt enää hiihtämään viestiä, jonka Ruotsi silloin myös voitti. Olssonin korvasi silloin vielä varsin kokematon Karl-Åke Asph.
Muumit ja salaperäiset huudot
Muumit ja salaperäiset huudot on seitsemäs Muumi-tietokonepeli. Se ilmestyi loppuvuodesta 2006. Peli julkaistiin myös Nintendo DS -käsikonsolille vuonna 2009. Peli on edennyt grafiikaltaan runsaasti edellisestä Muumi-tietokonepelistä, pääosin taustojen ja maisemien osalta. Pelin juoni ei perustu mihinkään aikaisempaan Muumi-tarinaan, mutta muistuttaa "Muumilaakson tarinoiden" jaksoa "Jysähdyksiä yössä", jossa myös ihmetellään öistä melua.
"Muumit ja salaperäiset huudot" on ensimmäinen Muumi-peli, jossa vaikeustason voi valita. Niisku puhuu myös ensimmäistä kertaa Muumi-tietokonepelissä. Yksikään "Muumilaakson tarinoista" tuttu ääninäyttelijä ei ole mukana pelissä, ja peli onkin ensimmäinen, jossa näin on ("Muumit piilosilla" -pelissä ei ole varsinaista puhetta lainkaan kertojaa lukuun ottamatta).
Pelissä on tehtävänä selvittää, mistä oudot huudot ovat peräisin ja saada ne loppumaan. Pelaajan täytyy auttaa Niiskua korjaamaan lentohärvelinsä, jotta hän voi Muumipeikon kanssa lentää katsomaan, mistä huudot tulevat. Tärkeitä osia on lähdettävä etsimään ympäri Muumilaaksoa.
Bernd Mayländer
Bernd Mayländer (s. 29. toukokuuta 1971 Waiblingen, Länsi-Saksa) on saksalainen kilpa-autoilija. Hän ajoi Porschea monta vuotta Porsche Supercupissa ja Porsche Carrera Cupissa. Lisäksi Mayländer on ajanut vanhassa ja uudessa DTM:ssä, ITC:ssä ja FIA GT Championshipissä. Mayländer on toiminut vuodesta 2000 lähtien turva-auton kuljettajana Formula 1 -sarjassa. Häneltä jäi väliin vuoden 2001 Kanadan GP loukkaantumisen vuoksi, ja hänet korvasi silloin Marcel Fässler.
Reidar Ødegaard
Reidar Ødegaard (24. marraskuuta 1901 – 11. huhtikuuta 1972) oli norjalainen maastohiihtäjä ja olympiamitalisti. Hän voitti pronssia 18 kilometrin kilpailusta St. Moritzin olympialaisissa 1928 maanmiehinsä Johan Grøttumsbråtenin ja Ole Heggen jälkeen. Hän osallistui talviolympialaisten näytöslajiin, sotilaspartiohiihtoon, St. Moritzin olympialaisissa 1928.
Siegfried Handloser
Siegfried Adolf Handloser (25. maaliskuuta 1895 - 3. heinäkuuta 1954) oli saksalainen lääketieteen tohtori ja Saksan armeijan lääkintävoimien kenraalieversti toisen maailmansodan aikana. Hänet tuomittiin Nürnbergin lääkärioikeudenkäynnissä 20 vuodeksi vankeuteen.
Karl Genzken
Karl August Genzken (8. kesäkuuta 1885 Preetz, Holstein – 10. lokakuuta 1957 Hampuri, Länsi-Saksa) oli saksalainen natsilääkäri, joka teki keskitysleirivangeilla lääketieteellisiä kokeita toisen maailmansodan aikana. Hän oli Waffen-SS:n kenraalimajuri ja SS:n lääkintäjaoston komentaja. Hänet tuomittiin Nürnbergin lääkärioikeudenkäynnissä lopulta 20 vuodeksi vankeuteen.
Poikkipuoliainen
Poikkipuoliainen on järvi Vihdin kunnan eteläosassa Siuntionjoen vesistöalueella. Sen pinta-ala on noin 192 hehtaaria ja keskisyvyys vain yksi metri. Syvin kohta on noin viisi metriä. Järven tilavuus on noin 2 010 000 kuutiometriä. Enäjärven vedet purkautuvat Hulttilanjoen kautta Poikkipuoliaiseen, joka puolestaan purkaa vetensä Tervalammen kautta Huhmarjärveen. Poikkipuoliaisen kaakkoispuolella sijaitsee Nuuksion kansallispuisto.
Vedenlaatu on luokiteltu tyydyttävän ja välttävän välille. Ongelmia ovat toistuvat sinileväkukinnot sekä rantojen mataluus. Järven pintaa laskettiin aikoinaan yli metrin, tämän vuoksi järvessä on paljon alavia rantoja. Poikkipuoliaisen happipitoisuus on talvisinkin melko hyvä. Vedenlaatua on pyritty parantamaan muun muassa hoitokalastuksella. Poikkipuoliainen on särkikalavaltainen.
Poikkipuoliaisen rannoilla on runsaasti loma-asutusta ja jonkin verran vakituista asutusta. Peltomaata järven rannoilla on vähemmän kuin muilla Siuntionjoen vesistöälueen järvillä.
Soul Politics
Soul Politics on Damn Seagullsin toinen studioalbumi, joka julkaistiin 24. tammikuuta 2007.
Albumi nousi Suomen virallisen listan sijalle 9. Sue-lehti valitsi sen 2000-kymmenluvun kymmenenneksi parhaaksi kotimaiseksi albumiksi vuonna 2009.
Sävellykset ja sanoitukset: Lauri Eloranta, paitsi "Rooftops & Railways": Lauri Eloranta ja Niko Kangas. Sovitukset: Damn Seagulls, jousisovitukset: Damn Seagulls ja Martti Vesala.
Herta Oberheuser
Herta Oberheuser (15. toukokuuta 1911 Köln, Saksa – 24. tammikuuta 1978 Linz am Rhein, Länsi-Saksa) oli saksalainen natsilääkäri Ravensbrückin keskitysleirillä 1940–1943. Hän joutui sodan jälkeen vastaamaan sotarikossyytteisiin Nürnbergin lääkärioikeudenkäynnissä. Hänet tuomittiin 20 vuoden vankeusrangaistukseen.
Helmut Poppendick
Helmut Poppendick (6. tammikuuta 1902 – 11. tammikuuta 1994) oli saksalainen natsitohtori ja SS:n lääkintähenkilökuntaan kuulunut korkea-arvoinen sotilaslääkäri. Hänet tuomittiin Nürnbergin lääkärioikeudenkäynnissä 15 vuoden vankeuteen, mutta hän vapautui jo 1951.
Fritz Fischer (lääkäri)
Fritz Ernst Fischer (5. lokakuuta 1912 Berliini – 2003) oli saksalainen lääkäri, joka osallistui ihmiskokeiden tekemiseen Ravensbrückin keskitysleirissä. Sodan jälkeen hänet tuomittiin elinkautiseen vankeuteen Nürnbergin lääkärioikeudenkäynnissä, mutta rangaistus muutettiin lopulta 15 vuoden vankeudeksi.
Sleesian kieli
Sleesian kieli on kieli, jota puhuu äidinkieleenään Ylä-Sleesian alueella Puolassa asuva 
väestö. Vuonna 2011 noin 509 000 ihmistä ilmoitti sleesian äidinkielekseen, mutta puhujien määräksi on arvioitu 1 250 000 henkilöä.
Sleesian kieli muistuttaa läheisesti puolan kieltä, minkä vuoksi jotkut kielitieteilijät pitävät sitä puolan murteena.
Gerhard Rose
Gerhard Rose (30. marraskuuta 1896 – 13. tammikuuta 1992) oli saksalainen trooppisten tautien asiantuntija, natsitohtori ja Luftwaffen lääkintäpäällikkö toisen maailmansodan aikana Saksassa. Hän oli kotoisin Danzigista. Hänet tuomittiin Nürnbergin lääkärioikeudenkäynnissä elinkautiseen ja sittemmin 15 vuoden vankeusrangaistukseen sotarikoksista.
Neil Bogart
Neil Bogart (3. helmikuuta 1943 – 8. toukokuuta 1982) oli yhdysvaltalainen muusikko ja musiikkialan vaikuttaja. Hän perusti vuonna 1973 Casablanca Records -levy-yhtiön, joka julkaisi muun muassa Kissin ja T. Rexin levyjä.
Bogart kuoli lymfoomaan 39-vuotiaana vuonna 1982.
Kissin albumi "Creatures of the Night" on omistettu Neil Bogartin muistolle.
Kiss
Kunnianvartija
Kunnianvartija on kuvitteellinen supersankariryhmä Astro City -sarjoissa. Ryhmän loivat kirjoittaja Kurt Busiek sekä piirtäjät Brent Anderson ja Alex Ross.
Ryhmän muodosti vuonna 1959 Max O'Millions taistelemaan Keskiyön Legioonia vastaan.
Paul Rostock
Paul Rostock (18. tammikuuta 1892 -– 17. kesäkuuta 1956) oli saksalainen natsiviranomainen, kirurgi ja yliopistoprofessori. Hän toimi muun muassa Valtakunnan lääkintäinstituutin johdossa Karl Brandtin alaisena. Hän joutui toisen maailmansodan jälkeen vastaamaan sotarikossyytteisiin Nürnbergin lääkärioikeudenkäynnissä, mutta hänet vapautettiin.
Tigger’s Honey Hunt
Tigger’s Honey Hunt Disney Interactiven kehittämä Nalle Puh -aiheinen seikkailupeli. Peli julkaistiin PlayStationille, Nintendo 64:lle ja Microsoft Windowsille vuonna 2000.
Nalle Puh päättää järjestää juhlat ystävilleen, mutta hänellä ei ole riittävästi hunajaa. Hän pyytää Tiikeriä etsimään tarpeeksi hunajaa juhliinsa. Tiikeri saa apua Pöllöltä, joka antaa vinkkejä ja laskee hunajan määrän jokaisen tason lopussa.
Pelissä on kaksi eri pelimuotoa. Ensimmäinen on pääpeli, jossa pelataan Tiikerin kanssa läpi alueiden etsien hunajaa. Toinen pelimuoto sisältää kolme minipeliä, jotka on voitettava päästäkseen pelissä eteenpäin ja mahdollisesti oppimaan uusia taitoja.
Pääpelissä Tiikerin on kerättävä tietty määrä hunajapurkkeja päästäkseen eteenpäin. Pelaaja voi palata takaisin jo läpipäästylle kentälle opittuaan taitoja, joiden avulla pääsee alueille, joissa viimeiset purkit ovat saaden näin kaikki (100) hunajapurkit jokaisesta kentästä.
Jokaisessa kentässä on myös salainen paikka (jossa on paljon hunajapurkkeja), jonne on päästävä, jos haluaa päästä seuraavassalle tasolle. Yleensä joku Tiikerin ystävistä (esim. Myyrä) antaa vinkin tällaisesta paikasta ollen sen läheisyydessä tai menemällä sinne.
Jokaisessa kentässä on myös joku Tiikerin ystävistä (esimerkiksi Ihaa, Nasu tai Kengu), joka tarvitsee tämän apua löytääkseen hukkaamansa tavaran/esineen/henkilön, ja kun tämä on löydetty ja palautettu, aikahaaste ilmestyy kyseiselle kentälle.
Jokaisessa kentässä on aluksi sininen Ruun kuva, joka täytyy kerätä. Keltainen Kanin kuva ilmestyy kyseiselle kentälle, josta on kerätty 100 hunajapurkkia. Punainen "Nalle Puh" kuva ilmestyy kyseiselle kentälle, jossa aikahaasteen aika on alitettu. Kuvia kerätessä, ne ilmestyvät päävalikosta käsin pääsevään Valkokuvakirjaan, jossa voi nähdä taidetyötä pelin kentistä.
Pelissä on kolme minipeliä, jotka ovat erilaisia muusta pääpelistä, jotka perustuvat klassikkopeleihin. Pelejä pystyy myös pelaamaan moninpelitilassa 2 –4 pelaajaa eri vaikeustasoissa.
Bağ Dörvdin piiri
Bağ Dörvdin piiri (, ) on hallinnollinen alue Kalmukian tasavallan pohjoisosassa Venäjällä. Se rajoittuu pohjoisessa Kalmukian naapurialueisiin Volgogradin ja Astrahanin alueisiin, idässä Oktjabrin piiriin, etelässä Kötšnrin piiriin ja lännessä Sarpinskin piiriin. Piirin hallinnollinen keskus on Bağ Dörvdin kylä. Piirin pinta-ala on 3 666 km². Vuonna 2002 piirissä oli 10 404 asukasta. Piiri on perustettu 11. tammikuuta 1970.
Werner Heyde
Werner Heyde (eli Fritz Sawade) (25. huhtikuuta 1902 Forst – 13. helmikuuta 1964 Frankfurt) oli saksalainen lääkäri, kansallissosialisti ja yksi T-4-eutanasiaohjelman pääsuunnittelijoista. Sodan jälkeen hänet etsintäkuulutettiin, mutta hänen onnistui piiloutua Fritz Sawaden nimellä. Hänet pidätettiin vuonna 1964, ja hän teki itsemurhan ennen oikeudenkäyntiä.
Chae Ji-Hoon
Chae Ji-Hoon (s. 5. maaliskuuta 1974) on eteläkorealainen entinen kaukalopikaluistelija ja olympiavoittaja. Hän voitti urallaan yhteensä kolme olympiamitalia, joista yksi on kultainen ja kaksi hopeisia. Lillehammerista 1994 Ji-Hoon voitti kultaa 500 metrin kilpailussa ja hopeaa 1000 metrillä. Naganossa 1998 hän voitti vielä hopeaa 5000 metrin viestissä.
Émile Champion
Émile Julien Champion (7. elokuuta 1879 – 1921) oli ranskalainen kestävyysjuoksija, olympiamitalisti. Hän voitti maratonilta hopeaa vuoden 1900 kesäolympialaisista Pariisista Luxemburgin Michel Théaton jälkeen. Championin aika juoksussa oli 3.04.17, jolla hän jäi voittajasta viisi minuuttia.
John Crammond
John Gordon Crammond (5. heinäkuuta 1906 – 18. syyskuuta 1978) oli brittiläinen skeletonkelkkailija ja olympiamitalisti. Hän saavutti pronssia Sankt Moritzin olympialaisissa 1948. Crammondin loppuaika oli 5.25,1 ja hän jäi kilpailun voittaneesta italialaisesta Nino Bibbiasta 1,9 sekuntia.
Ernst Fast
Ernst Fast (21. tammikuuta 1881 – 26. lokakuuta 1959) oli ruotsalainen kestävyysjuoksija. Hän voitti pronssia maratonilta vuoden 1900 kesäolympialaisissa Pariisissa ranskalaisten Michel Théaton ja Émile Championin jälkeen. Hän on myös kaikkien aikojen ensimmäinen ruotsalainen yleisurheilun arvokisamitalisti sekä olympiamitalisti.
Sarpinskin piiri
Sarpinskin piiri (, ) on hallinnollinen alue Kalmukian tasavallan pohjoisosassa Venäjällä. Se rajoittuu pohjoisessa Kalmukian naapurialueeseen Volgogradin alueeseen, idässä Bağ Dörvdin piiriin, etelässä Kötšnrin piiriin ja lännessä Kalmukian naapurialueeseen Rostovin alueeseen. Piirin hallinnollinen keskus on Sadovojen kylä. Piirin pinta-ala on 3 738 km². Vuonna 2002 piirissä oli 14 504 asukasta. Piiri on perustettu 25. marraskuuta 1920.
Nabil El Zhar
Nabil El Zhar (s. 27. elokuuta 1986 Ales) on ranskalais-marokkolainen jalkapalloilija. Nabil aloitti jalkapallouransa Alesin joukkueessa. Alesissa hän pelasi vuodet 1996–1999. Alesin jälkeen El Zhar siirtyi Nimesiin mistä Saint-Étiennen riveihin. Siellä hän pelasi vuodet 2004–2006. Ammattilaisuransa hän aloitti Liverpoolissa.
Kesällä 2011 hän siirtyi Levanteen.
Kötšnrin piiri
Kötšnrin piiri (, ) on hallinnollinen alue Kalmukian tasavallan pohjoisosassa Venäjällä. Se rajoittuu pohjoisessa Bağ Dörvdin, Sarpinskin ja Oktjabrin piireihin, idässä Üstinskin piiriin, etelässä Jaškulin ja Tselinnin piireihin sekä lännessä Kalmukian naapurialueeseen Rostovin alueeseen. Piirin hallinnollinen keskus on Kötšnrin kylä. Piirin pinta-ala on 6 548 km². Vuonna 2002 piirissä oli 11 049 asukasta. Piiri on perustettu 24. tammikuuta 1938.
Albert Coray
Albert J. Coray (s. 1881 – kuolinaikaa ei tiedossa) oli ranskalainen kestävyysjuoksija ja olympiamitalisti. Hän voitti kaksi hopeaa vuoden 1904 olympialaisista St. Louisista; neljän mailin joukkuejuoksusta sekä henkilökohtaiselta maratonilta. Coray juoksi olympialaisissa Chicagon yleisurheiluliiton väreissä, joten Kansainvälinen olympiakomitea on laskenut Corayn henkilökohtaisen mitalin Yhdysvalloille. Toisaalta joukkuejuoksun mitali on merkitty Ranskan ja USA:n sekajoukkueelle.
Aarne Alvi
Aarne Antero Alfving myöh. Alvi (8. tammikuuta 1896 Vesilahti – 26. kesäkuuta 1952) oli suomalainen jääkäriluutnantti. Hänen vanhempansa olivat leipuri Kustaa Vilhelm Alfving ja Klaara Karoliina Enebäck. Hänet vihittiin avioliittoon vuonna 1921 Eugenia Povarowin kanssa. 
Alvi kävi kansakoulun ja yksityisesti viidennen luokan Haminan yhteiskoulussa vuonna 1924.
Alvi liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 6. maaliskuuta 1916, josta hänet siirrettiin 30. toukokuuta 1916 pataljoonan täydennysjoukkoon ja laskettiin hänen sairautensa takia siviilitöihin 13. heinäkuuta 1916. Takaisin pataljoonan täydennysjoukkoon hän palasi 18. tammikuuta 1917, josta hänet siirrettiin 18. elokuuta 1917 takaisin omaan komppaniaansa.
Alvi astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueen varajohtajaksi 3. Jääkärirykmentin 10. jääkäripataljoonan 7. komppaniaan. Hän osallistui sisällissodassa taisteluihin Tampereella ja Viipurissa.
Alvi palveli sisällissodan jälkeen edelleen 3. Jääkärirykmentissä, jonka nimi muutettiin myöhemmin ensin Savon jääkärirykmentti n:o 3:ksi ja edelleen Uudenmaan rykmentiksi. Hän toimi joukkueenjohtajana 7. komppaniassa, josta hänet siirrettiin 17. tammikuuta 1921 Pioneeripataljoona n:o 2:een, josta myöhemmin muodostettiin Rautatiepataljoona. Hän toimi aluksi 2. komppanian vääpelinä ja 14. toukokuuta 1921 alkaen koulutusaliupseerina, josta tehtävästä hänet komennettiin 13. tammikuuta 1925 pataljoonan varusmestariksi. Tykistöön hänet siirrettiin 1. toukokuuta 1925 ja sijoitettiin Kenttätykistörykmentti 1:een täydennysvarastonhoitajaksi. Vuosina 1928–1933 hän toimi useita kertoja rykmentin rahastonhoitajan tehtävissä. Sotilaspiiriin hänet siirrettiin 1. huhtikuuta 1934 ja sijoitettiin Tampereen itäisen sotilaspiirin (myöh. Tampereen sotilaspiirin) esikuntaan aluejärjestön varastonhoitajan toimeen, missä toimessa olikin aina Talvisodan syttymiseen saakka. Hän on myös hoitanut viransijaisena Tampereen itäisen sotilaspiirin talouspäällikön tointa 9. toukokuuta 1935 – 11. lokakuuta 1935 ja 18. marraskuuta 1935 – 31. joulukuuta 1935 sekä 12. toukokuuta 1936 – 25. marraskuuta 1936 väliset ajat.
Alvi osallistui talvisotaan toimistoupseerina Pohjois-Hämeen suojeluskuntapiirin esikunnassa. Välirauhan aikana hän toimi aluksi samassa tehtävässä, mutta siirrettiin päälliköksi Tampereen teollisuuspiirin Raaka-ainevarikko 2:een, toimien samalla myös Pirkka-Hämeen suojeluskuntapiirin huoltopäällikön apulaisena. Jatkosotaan hän osallistui Pirkka-Hämeen suojeluskuntapiirin huoltopäällikkönä.
Alvi toimi sotien jälkeen Tampereen sotilaspiirin huoltopäällikön apulaisena ja suojeluskuntien lakkauttamisen jälkeen Toimisto 4:n toimistoupseerina, josta tehtävästä hän erosi vakinaisesta palveluksesta vuonna 1946 ja siirtyi Jääkäriliiton Tampereen alaosaston rahastonhoitajaksi. Hänet on haudattu Tampereelle.
August Ansa
August Valdemar Ansa (16. marraskuuta 1893 Tampere – 19. heinäkuuta 1941) oli suomalainen jääkäriluutnantti. Hänen vanhempansa olivat savenvalaja David Davidsson ja Erika Vilhelmina Lindegren. Hänet vihittiin avioliittoon vuonna 1919 Elli Amanda Lahtisen kanssa.
Ansa kävi kansakoulun ja suoritti yksityisesti seitsemännen luokan Helsingin suomalaisessa lyseossa vuonna 1927. Reserviupseerikoulun hän kävi vuosina 1925–1926 ja Kadettikoulun erikoiskurssin vuosina 1927–1928 sekä Kadettikoulun poikkeuksellinen kurssin Suojeluskuntain päällystökoulussa vuosina 1933–1934.
Tämä tamperelainen konttoristi liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 6. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Ansa astui Suomen armeijan palvelukseen 11. helmikuuta 1918 varavääpeliksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 9. jääkäripataljoonan 1. komppaniaan, joka siirrettiin 26. maaliskuuta 1918 4. Jääkärirykmentin 11. jääkäripataljoonan 1. komppaniaksi. Hän otti osaa taisteluihin sisällissodassa Viipurissa, missä hän haavoittui lievästi 28. huhtikuuta 1918.
Ansa palveli sisällissodan jälkeen komppanianvääpelinä ja joukkueenjohtajana 4. Jääkärirykmentistä muodostetussa Jääkäripataljoona n:o 4:ssä, jonka niminä olivat myöhemmin Jääkäripataljoona n:o 2, Pohjolan jääkäripataljoona ja Kajaanin sissipataljoona. Hänet siirrettiin 9. toukokuuta 1920 Karjalan kaartin rykmentin 4. komppaniaan, josta hän erosi 1. lokakuuta 1920 ja liittyi suojeluskuntajärjestöön 1. marraskuuta 1920 ja hänet sijoitettiin paikallispäälliköksi Janakkalan suojeluskuntaan, missä tehtävässä hän oli 1. huhtikuuta 1921 saakka, jonka jälkeen hän astui uudelleen armeijan palvelukseen 18. toukokuuta 1921 ja hänet sijoitettiin kanta-aliupseeriksi Tampereen rykmenttiin, josta hänet siirrettiin 18. toukokuuta 1923 Hyökkäysvaunurykmenttiin (myöhemmin Hyökkäysvaunupataljoona), josta hänet siirrettiin nuoremmaksi upseeriksi Porin rykmenttiin 31. elokuuta 1926. Hänet komennettiin 2. lokakuuta 1934 ja siirrettiin 31. tammikuuta 1935 Lentoasema 2:een (myöhemmin Erillinen lentolaivue), missä hänet määrättiin toimitusjoukkueen johtajaksi.
Ansa osallistui talvisotaan Erillisessä lentolaivueessa, jonka nimi muutettiin myöhemmin Lentolaivue 6:ksi. Välirauhan aikana hän toimi aluksi samassa joukossa (nimi muuten muutettiin välirauhan aikana takaisen Erilliseksi lentolaivueeksi), mutta siirrettiin myöhemmin adjutantiksi Helsingin sotilasläänin esikuntaan ja edelleen 8. Prikaatin 2. pataljoonan nuoremmaksi upseeriksi. Jatkosotaan hän osallistui Jalkaväkirykmentti 37 (jatkosota):n 8. komppanian päällikkönä, jota johtaessaan hän kaatui Ruskealassa käydyssä taistelussa 19. heinäkuuta 1941. Hänet haudattiin Helsingin Hietaniemen hautausmaan sankarihautaan.
Lintudirektiivin I liite
Lintudirektiivin I liite on Euroopan talousyhteisön neuvoston 2. huhtikuuta 1979 hyväksymän direktiivin eli Euroopan talousyhteisön silloisille jäsenvaltioille sitova kansallisten lainsäädäntöjen ohjeen liite, jossa määriteltiin suojeltavat villieläinlinnut. Lintudirektiiviksi puhekielessä ja lyhennetyssä asiatekstissä mainitun direktiivin diaarionumero on 79/409/EEC, jonka Euroopan talousyhteisön seuraaja Euroopan yhteisö ja Euroopan unioni ovat hyväksyneet.
Suomen tultua Euroopan unionin jäseneksi toteutettiin lintudirektiivin I liitteessä lueteltujen lajien suojelu Suomessa Natura 2000 -luonnonsuojelualuein, joilla suojellaan myös I liitteen suojelemat lajit on mainittu Euroopan talousyhteisön virallisessa lehdessä 1979L0409-EN
Direktiivi yksilöi 181 uhanalaista lintulajia, joiden suojeluun on kiinnitettävä erityistä huomiota. Suomessa esiintyvistä linnuista suojeltuja ovat seuraavat 63 lintulajia:
Arthur Newton
Arthur Lewis Newton (31. tammikuuta 1883 – 19. heinäkuuta 1950) oli yhdysvaltalainen kestävyysjuoksija, olympiamitalisti.
Newton sijoittui Pariisin olympialaisissa 1900 2500 metrin estejuoksussa neljänneksi ja maratonilla viidenneksi. St. Louisin olympialaisissa 1904 hän saavutti kolme mitalia: kultaa neljän mailin joukkuejuoksusta sekä pronssia 2590 metrin estejuoksusta sekä maratonilta.
Divinaatio
Divinaatio (latinan "divinatio") tarkoittaa ennustamisen taitoa tai ennustamisen lahjaa. Antiikin kreikkalaiset korostivat enemmän ennustustaidon irrationaalisuutta, roomalaiset sen jumalallisuutta. Molemmat ajattelivat, että oli olemassa kaksi mahdollisuutta saada tietoja tulevaisuudesta: spontaani eli luonollinen, jossa jumalat pyytämättä antoivat vihjeitä tulevasta esimerkiksi unissa, ja tietoinen pyrkimys saada selville jumalten tahto jonkin tietyn hankkeen suhteen enteitä tai eläinten käyttäytymistä tarkkailemalla.
Enneunien näkemistä pyrittiin tehostamaan viettämällä yö sopivassa temppelissä lähellä ennustavaa jumaluutta. Yleensä kuitenkin papit tai muut asiantuntijat toimivat välikäsinä jumalten ja ihmisten välillä. Kreikkalaisilla tällaisia pappeja kutsuttiin nimellä "profetes" ja roomalaisilla "vates". Roomalaisilla oli myös erikoistuneita ennustajapappeja eli auguureja, jotka tutkivat lintujen käyttäytymistä sekä uhrieläinten sisälmyksiä tutkivia haruspekseja. Lisäksi ennustuksissa hyödynnettiin yhteyttä vainajiin eli nekromantiaa ja tähdistäennustamista eli astrologiaa.
Ennustuksia kirjoitettiin muistiin kokoelmiksi, joista kuuluisimpia olivat roomalaisten käyttämät Sibyllan kirjat. Huomattavin antiikin ennustustaitoa kuvaava lähde on Ciceron "De divinatione" (Ennustustaidosta).
Oktjabrin piiri
Oktjabrin piiri (, ) on hallinnollinen alue Kalmukian tasavallan pohjoisosassa Venäjällä. Se rajoittuu pohjoisessa Kalmukian naapurialueeseen Astrahanin alueeseen, etelässä Üstinskin ja Kötšnrin piireihin ja lännessä Bağ Dörvdin piirin. Piirin hallinnollinen keskus on Ik Tsarŋin kylä. Piirin pinta-ala on 3 686 km². Vuonna 2002 piirissä oli 9 213 asukasta. Piiri on perustettu 13. toukokuuta 1977.
Reinhold Bachler
Reinhold Bachler (s. 26. joulukuuta 1944 Eisenerz) on itävaltalainen mäkihyppääjä ja olympiamitalisti.
Bachler aloitti arvokisauransa Oslon MM-kilpailuissa 1966 sijoittumalla suurmäessä 12:nneksi ja normaalimäessä 19:nneksi. Grenoblen olympialaisissa 1968 hän saavutti normaalimäen kilpailussa Jiří Raškan jälkeen hopeaa ja sijoittui suurmäessä kuudenneksi. Vysoké Tatryn MM-kilpailuissa 1970 hän oli suurmäessä yhdeksäs ja normaalimäessä 37:s. Sapporon olympialaisissa 1972 hän sijoittui normaalimäessä 29:nneksi ja suurmäessä 24:nneksi. Innsbruckin olympialaisissa 1976 Bachler oli suurmäessä viides ja normaalimäessä kuudes.
Bachler hyppäsi 1960-luvun lopulla Vikersundissa siihen mennessä kaikkien aikojen pisimmän hypyn 154 metriä.
Uransa jälkeen Bachler toimi valmentajana vuoteen 2000 saakka.
Sal (joki)
Sal () on Donin sivujoki Etelä-Venäjällä Kalmukian tasavallassa ja Rostovin alueella. Sal saa alkunsa Kalmukian länsiosasta ja laskee Doniin lähellä Semikarakorskin kaupunkia Rostovin alueella.
Oskar Olsen
Oskar Viktor Olsen (17. lokakuuta 1897 Oslo – 8. joulukuuta 1956 Oslo) oli norjalainen pikaluistelija ja olympiamitalisti. Hän saavutti Chamonixin olympialaisissa 1924 hopeaa 500 metrin matkalla ja sijoittui kuudenneksi 1500 metrin kilpailussa. Hän osallistui myös vuoden 1928 olympialaisissa 500 metrin kilpailuun.
Kyōko Iwasaki
Kyōko Iwasaki (, s. 21. heinäkuuta 1978 Numazu, Shizuoka) japanilainen uimari ja olympiavoittaja.
Iwasaki voitti kultaa 200 metrin rintauinnissa Barcelonan olympialaisissa 1992 vain 14 vuoden ja kuuden päivän ikäisenä. Lisäksi hän voitti pronssia samasta lajista vuoden 1995 universiadeissa.
US Monastir
Union Sportive Monastirienne () on tunisialainen jalkapalloseura, joka perustettiin vuonna 1923, jolloin se tunnettiin nimellä Ruspina Sports. Joukkue nimettiin nykyiseen muotoonsa vuonna 1942. Sen kotistadion on Stade Mustapha Ben Jannet, joka sijaitsee Monastirissa.
Laganin piiri
Laganin piiri (, ) on hallinnollinen alue Kalmukian tasavallan itäsosassa Kaspianmeren rannalla Venäjällä. Se rajoittuu pohjoisessa Kalmukian naapurialueeseen Astrahanin alueeseen, idässä Kaspianmereen, etelässä Dagestanin tasavaltaan ja lännessä Harğazrin piiriin. Piirin hallinnollinen keskus on Laganin kaupunki. Piirin pinta-ala on 4 685 km². Vuonna 2002 piirissä oli 20 007 asukasta. Piiri on perustettu 25. tammikuuta 1935.
Oleksandr Beljavsky
Oleksandr Beljavsky (, , s. 17. joulukuuta 1953) on ukrainalainen shakin suurmestari. Beljavsky syntyi Lvivissä. Hän asuu nykyisin Sloveniassa ja pelaa maan shakkiolympialaisjoukkueessa. Hänet tunnetaan kompromissittomasta pelityylistään ja klassisesta avausrepertuaaristaan, johon kuuluu avauksia kuten kuningatargambiitti, espanjalainen peli ja ranskalainen puolustus.
Beljavsky voitti nuorten maailmanmestaruuden vuonna 1973 ja Neuvostoliiton mestaruuden 1974 ja 1990. 1980-luvun alussa Beljavskya pidettiin mahdollisena tulevana maailmanmestarina, mutta hän pääsi ehdokasotteluihin vain kerran ja hävisi neljännesfinaalissa Garri Kasparoville vuonna 1983.
Beljavsky on myös ensiluokkainen shakin loppupelitehtävien laatija. Kolme hänen tehtäväänsä, jotka hän oli laatinut yhdessä Leopold Mitrofanovin kanssa, voittivat ensimmäisen palkinnon tehtäväturnauksissa.
Trafford Leigh-Mallory
Trafford Leigh-Mallory (11. heinäkuuta 1892 – 14. marraskuuta 1944) oli Britannian kuninkaallisten ilmavoimien komentaja.
Trafford syntyi Ranskan vuorilla 11. heinäkuuta 1892 ja kuoli 14. marraskuuta 1944. Ensimmäisen maailmansodan aikana hänet ylennettiin upseeriksi. Toisessa maailmansodassa Trafford liittyi RAF:ään eli Kuninkaallisiin ilmavoimiin, joita hän komensi Normandian maihinnousussa. Traffordin sotilasarvo oli ilmavoimien kenraali.
Trafford Leigh-Mallory syntyi Mobberleyssa, Cheshiressa 1892. Hänen isänsä oli rehtori. Leigh-Malloryn isoveljestä George Leigh-Mallorysta tuli aikanaan tunnettu vuorikiipeilijä.
Trafford Leigh-Mallory opiskeli lakia, kunnes ensimmäinen maailmansota syttyi 1914. Hän värväytyi välittömästi jalkaväen sotilaaksi ja haavoittui hyökkäyksessä Ypresin taistelussa 1915. Toivuttuaan haavoistaan hän haki ja pääsi ilmavoimiin, jossa lensi pommitus- ja tiedustelulentoja. Vuonna 1917 hän oli ylennyt jo majuriksi ja laivueen komentajaksi. Sodan päätyttyä marraskuussa 1918 Leigh-Mallory harkitsi paluuta siviilielämään ja lakimieheksi, mutta päätti jäädä ilmavoimiin.
Toiseen maailmansotaan mennessä Leigh-Mallory oli ylennyt ilmavoimien vara-marsalkaksi
Vaikka Leigh-Mallorylla ei ollut suuremmin kokemusta hävittäjistä, hänen sotansa alkoi 12. hävittäjälennoston komentajana. Hän osoittautui energiseksi ja järjestelykykyiseksi organisaattoriksi. Kun taistelua Britanniasta käytiin Leigh-Mallory riitaantui ilmavoimien vara-marsalkka Keith Parkin kanssa, koska Parkin johtama 11. lennosto ei Leigh-Malloryn mukaan kyennyt suojelemaan 12. lennoston lentokenttiä. Leigh-Mallory voitti kiistan ja sai syrjäytettyä sekä Keith Parkin että Hugh Dowdingin, hävittäjätoiminnan komentajan. Hän korvasi Parkin 11. lennoston komentajana.
Britannian taistelun jälkeen Leigh-Mallory kävi hyökkäysilmasotaa Ranskan vallanneita saksalaisia vastaan. Vaikka häntä arvosteltiinkin sekä pilottien että hävittäjäkoneiden menettämisestä, ilmavoimat oppi paljon liikkumisesta ja mahdollisista taktiikoista vihollisen ilmatilassa. Leigh-Mallory johti Dieppen iskuun osallistuneita ilmaosastoja elokuussa 1942. Samana vuonna hänet ylennettiin ilmavoimien marsalkaksi. Hän toimi myös Normandian maihinnousun ilmaoperaatioiden komentajana ja sai kiitoksia ilmatuen toiminnasta muun muassa Bernard Montgomerylta.
Elokuussa 1944, kun Normandian maihinnousun taistelut olivat lähes ohi, Leigh-Mallory siirrettiin Kaakkois-Aasian ilmajoukkojen komentajaksi. Hän oli matkalla komentopaikkaansa, mutta häntä ja hänen vaimoaan kuljettanut lentokone törmäsi vuoreen huonoissa sääolosuhteissa Burmassa. Ironisena sattumana hänen tilalleen tuli Keith Park - sama mies, jonka kanssa hän oli riidellyt taistelun Britanniasta kuluessa.
Mustasydän
Mustasydän () on Marvel-kustantamon sarjakuvissa esiintyvä demoni, jonka ovat luoneet Ann Nocenti ja John Romita Jr. Mustasydän esiintyi ensimmäisen kerran Daredevilin numerossa 270 syyskuussa 1989.
Sarjakuvassa Mefisto loi itselleen ”pojan”, Mustasydämen, pimeästä energiasta. Mustasydän on useasti tuloksetta yrittänyt päästä Mefiston paikalle hallitsemaan helvettiä. Kerran hän yritti saada Aaveajajan, Tuomarin ja Wolverinen puolelleen taistelemaan Mefistoa vastaan, mutta he kieltäytyivät.
Sarjakuvassa Mustasydän on erittäin voimakas demoni, jolla on suuret voimat. Hän on vahvempi ja nopeampi kuin tavallinen ihminen, ja hänellä on myös mystisiä ja maagisia voimia. Hän on myös telepaatti ja telekineetikko.
Mustasydän esiintyi "Ghost Rider – aaveajaja" -elokuvassa yhdessä isänsä Mefiston kanssa. Elokuvassa Mustasydän muistutti ulkonäöltään ihmistä, ja häntä näytteli Wes Bentley. Mustasydän esiintyi myös "Marvel Ultimate Alliance" -pelissä roistona. Pelissä hänen ääninäyttelijänsä oli David Sobolov. "Ghostrider"-pelissä Mustasydän esiintyy kahdessa hahmossa, sekä sellaisena kuin elokuvassa että siinä ulkomuodossa kuin sarjakuvassa.
Chelsea Kane
Chelsea Kane Staub (s. 15. syyskuuta 1988 Phoenix, Arizona, Yhdysvallat) on yhdysvaltalainen näyttelijä. Hänet tunnetaan muun muassa Disneyn elokuvista "Minutemen" ja "" sekä televisiosarjasta "Jonas". Hän näyttelee myös 2013 julkaistussa elokuvassa "".
Loppuvuodesta 2010 lähtien hän on käyttänyt näyttelijänä nimeä Chelsea Kane Chelsea Staubin sijaan.
Asterix ja gootit
Asterix ja gootit () on kolmas Ranskassa, ja kuudes Suomessa julkaistu "Asterix seikkailee" -albumi. Se julkaistiin vuonna 1963 Ranskassa ja vuonna 1970 Suomessa.
Albumin alussa tietäjä Akvavitix matkustaa Carnotumin metsään tietäjien vuosittaiseen kokoukseen. Asterix ja Obelix lähtevät mukaan saattamaan tietäjää. Samaan aikaan Gallian itärajalla goottisotilaat hyökkäävät roomalaissotilaiden kimppuun. Heti kokouksen jälkeen goottisotilaat sieppaavat Akvavitiksin.
Philipp Bouhler
Philipp Bouhler (11. syyskuuta 1899 – 19. toukokuuta 1945) oli natsiviranomainen, SS-Obergruppenführer, Adolf Hitlerin kansliapäällikkö ja T-4-eutanasiaohjelman johtaja. Sodan lopussa hän teki vaimoineen itsemurhan.
Harğazrin piiri
Harğazrin piiri (, ) on hallinnollinen alue Kalmukian tasavallan eteläosassa Venäjällä. Se rajoittuu pohjoisessa Jaškulin piiriin, idässä Kalmukian naapurialueeseen Astrahanin alueeseen ja Laganin piiriin, etelässä Kalmukian naapurialueisiin Dagestanin tasavaltaan ja Stavropolin aluepiiriin sekä lännessä Ik Buurlin piiriin. Piirin hallinnollinen keskus on Komsomolskin kylä. Piirin pinta-ala on 14 192 km². Vuonna 2002 piirissä oli 12 990 asukasta. Piiri on perustettu 28. helmikuuta 1951.
Land of Tales
Land of Tales on suomalainen melodista rockia soittava yhtye. Yhtyeen perustajat Kristian ja Palle olivat soittaneet yhdessä jo viidentoista vuoden ajan rockyhtye Naiskalassa, mutta perustivat Land of Talesin tehdäkseen englanninkielistä musiikkia. Yhtye solmi kesällä 2007 levytyssopimuksen italialaisen Frontiers Recordsin kanssa, ja debyyttialbumi "Land of Tales" ilmestyi heinäkuussa 2008.
Land of Tales perustettiin vuonna 2006 laulaja-kitaristi Kristian ja kosketinsoittaja Palle johdosta. Molemmat olivat soittaneet aikaisemmin noin 15 vuotta Naiskala -nimisessä yhtyeessä, mutta halu tehdä toisenlaista musiikkia englanniksi oli suuri. Lokakuussa 2006 Kristian aloitti kirjoittamaan kappaleita tulevaa albumia varten. Petri Lahtinen ja Mika Mäkiranta kirjoittivat sanoitukset albumille. Yhtye latasi kappaleitaan MySpace -sivuilleen ja sai erinomaista palautetta ympäri maailmaa. Levytyssopimus solmittiin Frontiers Recordsin kanssa. Keväällä 2007 basisti Sami ja rumpali Sami O liittyivät yhtyeeseen kesken nauhoitussessioiden. Debyyttialbumi "Land of Tales" näki päivänvalon kesällä 2008.
Vuonna 2009 Kristian alkoi kirjoittamaan uusia kappaleita, Pallen ja Samin kanssa nauhoitukset aloitettiin vuonna 2013. Land of Tales palasi vuonna 2015 ja julkaisi lokakuussa uuden kappaleen "Kindred Spirit". Helmikuussa 2016 yhtye julkaisi uuden kappaleen "Surmise". Toukokuussa 2016 Land of Tales julkaisi kappaleen "Debutant", josta julkaistiin myös lyriikkavideo.
Nicolás Gianella
Carlos Nicolás Gianella (s. 14. helmikuuta 1978 La Plata) on argentiinalainen koripalloilija. Hänen nykyinen seuransa on CB Granada ACB-liigassa, joka on Espanjan korkein sarjataso. Aiemmin urallaan Gianella on edustanut mm. Baloncesto Leónia. Maajoukkueessa hän on pelannut vuodesta 1997 alkaen. Gianella valittiin Argentiinan joukkueeseen Pekingin olympialaisiin 2008.
Trevor Immelman
Trevor Immelman (16. joulukuuta 1979 Kapkaupunki, Etelä-Afrikka) on eteläafrikkalainen golfaaja.
Hän voitti vuoden 2008 The Masters Tournamentin lyöden ennakkosuosikki Tiger Woodsin. Mastersin lisäksi hän on voittanut useita pienemmän tason golfkilpailuita.
Hän on ollut naimisissa lapsuudenaikaisen rakkaansa Carmenitan kanssa vuodesta 2003 lähtien. Pariskunnan ensimmäinen lapsi syntyi 2006.
Friedrich Dollmann
Friedrich Dollmann (2. helmikuuta 1882 – 28. kesäkuuta 1944) oli saksalainen kenraalieversti toisen maailmansodan aikana. Hänet muistetaan parhaiten osallisuudestaan Normandian maihinnousun vastatoimien alkuvaiheeseen kesäkuussa 1944.
Toisessa maailmansodassa hän komensi Saksan 7. armeijaa Ranskan valtauksen aikana. Hän jäi miehitysjoukkojen komentajaksi Ranskaan. Liittoutuneiden noustessa maihin Normandiassa kesäkuussa 1944 Dollman taisteli brittiläisiä joukkoja vastaan. Hän kuoli sydänkohtaukseen saatuaan kuulla, että joutuisi sotaoikeuteen Cherbourgin tappiosta. Joidenkin lähteiden mukaan Dollman saattoi tehdä itsemurhan ottamalla myrkkyä.
Dina Meyer
Dina Meyer (s. 22. joulukuuta 1968 Queens, New York, Yhdysvallat) on yhdysvaltalainen televisio- ja elokuvanäyttelijä, joka tunnetaan muun muassa "Saw"-kauhuelokuvasarjasta, "Starship Troopers – Universumin sotilaat" -elokuvasta ja "Beverly Hills 90210" -televisiosarjasta.
Dina Meyer syntyi juutalaiseen perheeseen New Yorkin Queensissä. Hänen isänsä omisti autokorjaamo-varaosaliikkeen. Näyttelijän uralle Meyer suuntautui vasta valmistuttuaan yliopistosta kauppatieteiden kandidaatiksi. Nykyään hän elää Los Angelesissa. Meyerin harrastuksia ovat lumilautailu, rullaluistelu ja pyöräily.
Ik Buurlin piiri
Ik Buurlin piiri (, ) on hallinnollinen alue Kalmukian tasavallan eteläosassa Venäjällä. Se rajoittuu pohjoisessa Tselinnin ja Jaškulin piireihin, idässä Harğazrin piiriin, etelässä Kalmukian naapurialueisiin Stavropolin aluepiiriin ja lännessä Prijutnin piiriin. Piirin hallinnollinen keskus on Ik Buurlin kylä. Piirin pinta-ala on 6 363 km². Vuonna 2002 piirissä oli 11 323 asukasta. Piiri on perustettu 12. tammikuuta 1965.
Vesipääskyt
Vesipääskyt ("Phalaropus") ovat kurppien heimoon kuuluva lintusuku. Sukuun kuuluu BirdLifen Suomen mukaan kaksi lajia. Amerikanvesipääsky luokitellaan joskus sukuun.
Prijutnin piiri
Prijutnin piiri (, ) on hallinnollinen alue Kalmukian tasavallan länsiosassa Venäjällä. Se rajoittuu pohjoisessa Kalmukian naapurialueeseen Rostovin alueeseen sekä Tselinnin piiriin ja Elistan kaupunkipiiriin, idässä Ik Buurlin piiriin, etelässä Kalmukian naapurialueeseen Stavropolin aluepiiriin ja lännessä Jašltin piiriin. Piirin hallinnollinen keskus on Prijutnin kylä. Piirin pinta-ala on 3 110 km². Vuonna 2002 piirissä oli 12 004 asukasta. Piiri on perustettu 12. tammikuuta 1965.
Suomen luonnonsuojelulainsäädäntö
Suomen luonnonsuojelulainsäädäntö koostuu useista laeista. Normiperusteena on 1995 alkaen ollut myös Euroopan talousyhteisön neuvosto, Euroopan yhteisön neuvoston ja Euroopan unionin neuvoston direktiivit eli sitovat lainsäädäntöohjeet, joiden sisältö on vietävä kohtuullisessa ajassa kansainväliseen lainsäädäntöön.
Suomen luonnonsuojelulain ja erämaalain perusteella on noin yhdeksän prosenttia Suomen pinta-alasta suojeltua. Valtioneuvosto on hyväksynyt seitsemän luonnonsuojeluohjelmaa.
Luonnonsuojelulaki määrittää luonnonsuojelualueiksi kansallispuistot, luonnonpuistot ja muut luonnonsuojelualueet.
Lain tarkoituksena on perustaa erämaa-alueita alueiden erämaaluonteen säilyttämiseksi, saamelaiskulttuurin ja luontaiselinkeinojen turvaamiseksi sekä luonnon monipuolisen käytön ja sen edellytysten kehittämiseksi. Laki kohdistuu 12 Lapissa rajattuun erämaa-alueeseen.
Luonnonsuojelulain 3 §:ssä todetaan Suomessa toimeenpantavaksi Euroopan yhteisön Euroopan talousyhteisön neuvoston luontodirektiivin ja lintudirektiivin.
Luonnonsuojelulain 4 §:ssä, että Suomessa toimeenpantavaksi Euroopan unionin noudattamien direktiivien lisäksi myös Suomen solmimat kansainväliset sopimukset, joista osa on solmittu ennen Suomen liittymistä 1. tammikuuta 1995 Euroopan unionin jäseneksi ja jotka on solmittu Euroopan talousyhteisöstä ja sen seuraajasta Euroopan yhteisöstä riippumatta.
Jašltin piiri
Jašltin piiri (, ) on hallinnollinen alue Kalmukian tasavallan länsiosassa Venäjällä. Se rajoittuu pohjoisessa Kalmukian naapurialueeseen Rostovin alueeseen, idässä Prijutnin piiriin, etelässä Kalmukian naapurialueeseen Stavropolin aluepiiriin ja lännessä Gorodovikovskin piiriin. Piirin hallinnollinen keskus on Jašltin kylä. Piirin pinta-ala on 2 416 km². Vuonna 2002 piirissä oli 17 753 asukasta. Piiri on perustettu 24. tammikuuta 1938.
Gorodovikovskin piiri
Gorodovikovskin piiri (, ) on hallinnollinen alue Kalmukian tasavallan läntisimmässä osassa Venäjällä. Se rajoittuu lännessä ja pohjoisessa Kalmukian naapurialueeseen Rostovin alueeseen, idässä Jašltin piiriin ja etelässä Kalmukian naapurialueeseen Stavropolin aluepiiriin. Piirin hallinnollinen keskus on Gorodovikovskin kaupunki. Piirin pinta-ala on 1 099 km².
Suomen luonnonsuojelulaki
Suomen luonnonsuojelulaki (, ) on Suomen luonnonsuojelulainsäädännön päälaki, jolla on liittymäkohtia moniin muihin luonnonsuojeluun liittyviin lakeihin tai direktiiveihin.
Luonnonsuojelulain toimeenpanoa valvoo Suomen ympäristöministeriö. Valvontaa suorittaa Suomen ympäristökeskus, siihen liittyvät alueelliset ympäristökeskukset ja kunnat.
Luonnonsuojelulain tavoitteena on luonnon monimuotoisuuden ylläpitäminen, luonnonkauneuden ja maisema-arvojen vaaliminen, luonnonvarojen ja luonnonympäristön kestävän käytön tukeminen, luonnontuntemuksen ja yleisen luonnonharrastuksen lisääminen sekä luonnontutkimuksen edistäminen.
Luonnonsuojelulakia sovelletaan luonnon ja maiseman suojeluun ja hoitoon. Sitä ei joitain poikkeuksia lukuun ottamatta sovelleta metsien hoitoon ja käyttöön, joihin sovelletaan pääasiassa metsälakia (1093/1996).
Laki määrittää luonnonsuojelualueiksi kansallispuistot, luonnonpuistot ja muut luonnonsuojelualueet.
Luonnonsuojelulaissa on määrätty suojeltaviksi eräitä luontotyyppejä. Näitä ovat:Suomessa luonnonvaraisina esiintyvät nisäkkäät ja linnut ovat ympäristölain mukaan rauhoitettuja lukuun ottamatta riistaeläimiä, joiden metsästysajoista säädetään metsästyslaissa, sekä muutamia niin ikään metsästyslaissa lueteltuja rauhoittamattomia eläimiä. Asetuksella voidaan rauhoittaa muitakin kuin nisäkkäisiin ja lintuihin kuuluvia eläinlajeja.
Laissa kielletään rauhoitettujen eläinten tahallinen tappaminen tai pyydystäminen, pesien sekä munien ja yksilöiden muiden kehitysasteiden ottaminen haltuun, siirtäminen toiseen paikkaan tai muu tahallinen vahingoittaminen sekä tahallinen häiritseminen, erityisesti eläinten lisääntymisaikana, tärkeillä muuton aikaisilla levähdysalueilla tai muutoin niiden elämänkierron kannalta tärkeillä paikoilla. Lain mukaan rauhoitettuja ovat myös sellaiset rauhoitetun linnun pesäpuut, jotka on asianmukaisesti merkitty, samoin kuin suurten petolintujen pesäpuut, joissa pesä on säännöllisessä käytössä ja selvästi nähtävissä.
Luonnonsuojelulain nojalla annetulla asetuksella on myös suuri joukko kasvilajeja rauhoitettu. Rauhoitettuja kasveja tai niiden osia ei saa kerätä tai hävittää.
Frans Friberg
Frans Frithiof Ferdinand Friberg (15. heinäkuuta 1892 Kokkola – 11. joulukuuta 1921) oli suomalainen jääkärikapteeni. Hänen vanhempansa olivat tehtailija John Friberg ja Angela Lakanen. Hänet vihittiin avioliittoon vuonna 1919 Helmi Pettisen kanssa.
Friberg kävi viisi luokkaa Kokkolan ruotsalaista yhteiskoulua.
Tämä luotsioppilaana ja merimiehenä toiminut kokkolalainen nuorimies liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 15. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 järjestetyille Polangenin erikoiskursseille (pommarikurssi).
Hän astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 2. jääkäripataljoonan 3. komppaniaan, josta hänet siirrettiin päälliköksi 1. komppaniaan 24. huhtikuuta 1918. Hän otti osaa sisällissodan taisteluihin Lempäälässä, Kämärällä ja Viipurissa. Hän haavoittui lievästi Kämärällä 23. huhtikuuta 1918.
Friberg siirrettiin sodan jälkeen suoritetun armeijan uudelleenjärjestelyn yhteydessä Kaartin jääkäripataljoonaan ja 27. heinäkuuta 1918 Karjalan rykmentti n:o 2:een, jonka nimi muutettiin ensin Laatokan jalkaväkirykmentti n:o 6:ksi ja myöhemmin Viipurin rykmentiksi. Hän toimi komppanianpäällikkönä eri komppanioissa. Hänet siirrettiin 19. elokuuta 1921 I Polkupyöräpataljoonaan ja sijoitettiin sen 2. komppaniaan päälliköksi. Hän toimi keväällä ja kesällä vuonna 1920 Pohjois-Aunuksen suojeluskuntain piiripäällikkönä sekä sotilasedustajana Vienan-Karjalan väliaikaisen hallituksen luona.
Rantasipit
Rantasipit ("Actitis") ovat kurppien heimoon kuuluva lintusuku. Rantasipien sukuun kuuluu kaksi lajia.
Viktor Emanuel II:n monumentti
Viktor Emanuel II:n monumentti on suuri marmorinen monumentti Rooman keskustassa, toiselta nimeltään "Altare della Patria" eli "Isänmaan alttari". Monumentin suunnitteli Giuseppe Sacconi vuonna 1885, sen tekemiseen osallistuivat monet kuvanveistäjät Italian eri osista, se vihittiin 1911 ja valmistui lopullisesti 1925. Monumentti on pystytetty yhdistyneen Italian ensimmäisen kuninkaan Viktor Emanuel II:n kunniaksi. Monumentissa on majesteetillinen portaikko, korinttilaisia pylväitä, kuninkaan ratsastajapatsas ja kaksi jumalattaren kuvaa. Koko teos on 135 metriä leveä ja 70 metriä korkea. Materiaalina on käytetty poikkeuksellisen hohtavan valkoista marmoria Botticinosta Bresciasta. Patsaan jalustassa on Italian yhdistymisen museo. Ensimmäisen maailmansodan jälkeen monumenttiin lisättiin Italian tuntemattoman sotilaan hauta.
Tselinnin piiri
Tselinnin piiri (, ) on hallinnollinen alue Kalmukian tasavallan keskiosassa Venäjällä. Se rajoittuu lännessä Kalmukian naapurialueeseen Rostovin alueeseen, pohjoisessa Kötšnrin piiriin, idässä Jaškulin piiriin, etelässä Ik Buurlin ja Prijutnin piireihin sekä Elistan kaupunkipiiriin. Piirin hallinnollinen keskus on Bulğn selänin kylä. Piirin pinta-ala on 5 258 km². Vuonna 2002 piirissä oli 19 090 asukasta. Piiri on perustettu 24. tammikuuta 1938.
Vadstenan luostari
Vadstenan luostari () on Vadstenan kunnassa, Itä-Götanmaalla, Ruotsissa luostarialueella sijaitseva birgittalaisluostari. Luostarialueella sijaitsee 1200-luvulla rakennettu nunnaluostari, joka muutettiin 1360-luvun lopulla Birgitta Birgerintyttären mukaan birgittalaisluostariksi. Luostarialueelle rakennettiin myös munkkiluostari, koska naiset eivät saaneet toimia pappeina. Birgittalaisluostari vihittiin käyttöön vuonna 1384. Drotsi Bo Jonsson Grip lahjoitti Vadstenan luostarille Kymijoen varrella sijaitsevan Kyminkartanon vuonna 1380.
Ruotsin kuningas Juhana III ja kuningatar Katariina Jagellonica vierailivat usein Vadstenassa. Katariina Jagellonica tuki myös luostarin toimintaa. Luostari suljettiin 1500-luvun lopulla uskonpuhdistuksen myötä. Luostari on toiminut sotilassairaalana ja mielisairaalana. Nykyisin luostari on jälleen toiminnassa.
Luostarialueella sijaitseva kirkko rakennettiin vuonna 1430 Birgitta Birgenintyttären antamien piirrosten ja ohjeiden mukaan. Kirkko toimii edelleen seurakunnan kirkkona.
Avenged Sevenfold (albumi)
Avenged Sevenfold on Avenged Sevenfold -yhtyeen neljäs täysimittainen albumi ja se julkaistiin 26. lokakuuta 2007. Levyllä ei varsinaisesti ole nimeä, mutta sitä kutsutaan yleisesti "Self titled" albumiksi.
Albumi jatkaa samassa hengessä kuin yhtyeen edellinen albumi (City of Evil) samalla heavy metal/hard rock soundilla, mutta yhtye kirjoitti albumia varten jotain uutta. Kappale "A Little Piece of Heaven" on Avantgardemetallia, jonka on kirjoittanut The Rev ja Kappale "Dear God" on country rock kappale.
Maiden Japan
Maiden Japan on englantilaisen heavy metal -yhtye Iron Maidenin live-EP, joka julkaistiin vuonna 1981.
Kaikki kappaleet kirjoittanut Steve Harris, ellei toisin mainita.
Jašlt
Jašlt (, , ) on kylä Jašltin piirissä Kalmukian länsiosassa Venäjällä. Se sijaitsee 240 kilometriä tasavallan pääkaupungista Elistasta länteen Manytš-Gudilojärven rannalla.
Vuonna 2002 Jašltissa oli 4 851 asukasta. Jašlt on Jašltin piirin hallinnollinen keskus.
Kylän perustivat virolaiset siirtolaiset vuonna 1877. Nykyisin heitä on siellä vielä pieni määrä (vuonna 2003 - 89 henkilöa, n 1,7% kylän asukasluvusta).